**DJEČJI VRTIĆI PETAR PAN VODNJAN**

**SCUOLE DELL' INFANZIA PETAR PAN DIGNANO**

S. Rocco 17, Vodnjan- Dignano

OIB 12242845735

Klasa: 400-05/21-01/05

Ur.br.: 2168-04-08-01-21-01

**FINANCIJKI PLAN PRORAČUNSKOG KORISNIKA**

**D.V.-S.I. PETAR PAN VODNJAN-DIGNANO**

**ZA 2022.GODINU**

**SA PROJEKCIJAMA ZA 2023. I 2024. GODINU**

U Vodnjanu, rujan 2021.

**OBRAZLOŽENJE FINANCIJSKOG**

**PLANA 2022.-2024.**

**SAŽETAK DJELOKRUGA RADA I OBRAZLOŽENJE PROGRAMA**

Dječji vrtići Petar Pan Vodnjan – Scuole dell' infanzia Petar Pan Dignano je javna ustanova koja u okviru svoje djelatnosti ranog i predškolskog odgoja ostvaruje program njege, odgoja, obrazovanja, zdravstvene zaštite, prehrane i socijalne skrbi djece od navršenih godinu dana do polaska u osnovnu školu.

D.V.-S.I. Petar Pan Vodnjan-Dignano ostvaruje svoju djelatnost u matičnoj kući u Vodnjanu, S.Rocco 17 i u područnim odjeljenjima u Galižani, Veli Vrh 5 i u Peroju, Peroj 218.

Vrtić provodi program rada predškolskog odgoja i obrazovanja kroz redovni cjelodnevni 10-satni program te redovni 6-satni program kroz četiri jasličke i četiri vrtićke skupine s radom na hrvatskom jeziku i tri vrtićke skupine s radom na talijanskom jeziku.

Vrtić provodi i slijedeće programe: program predškole, program za djecu pripadnika talijanske nacionalne manjine, program za darovitu djecu i program za djecu sa posebnim potrebama. Sukladno projektu Desetljeća za uključivanje Roma integrira djecu romske nacionalnosti u redovne programe. Kod planiranja aktivnosti vodi se po načelima individualizma, nepristranosti i interdisciplinarnosti.

O realizaciji odgojno-obrazovnog rada brinu se 24 odgojiteljice, voditeljica talijanskih jedinica na pola radnog vremena, zdravstvena voditeljica na pola radnog vremena, pedagoginja, psihologinja i ravnateljica. Uprava Vrtića i tajništvo smještena je u DV Vodnjan, dok je tehnički i pomoćni kadar - ukupno 16 radnika raspoređeno prema potrebi po objektima.

U pedagoškoj godini upisano je 189 djece, od kojih je 35 djece jasličkog uzrasta, 94 djece vrtićkog uzrasta sa radom na hrvatskom jeziku i 60 djece vrtićkog uzrasta sa radom na talijanskom jeziku.

U Matičnom objektu u Vodnjanu provodi se odgojno-obrazovni rad u šest odgojnih skupina:

-mlađa jaslička skupina „Pahuljice“

-starija jaslička skupina „Zvjezdice“

-mješovita vrtićka skupina s radom na hrvatskom jeziku „Ptičice“

-mješovita vrtićka skupina s radom na hrvatskom jeziku „Ribice“

-mješovita vrtićka skupina s radom na talijanskom jeziku „Girasoli“

-mješovita vrtićka skupina s radom na talijanskom jeziku „Coniglietti“

U područnom odjeljenju u Galižani nalaze se 3 odgojne skupine:

-mješovita jaslička skupina „Bubamare“

-mješovita vrtićka skupina s radom na hrvatskom jeziku „Pčelice“

-mješovita vrtićka skupina s radom na talijanskom jeziku „Delfini“

U područnom odjeljenju u Peroju nalaze se 2 odgojne skupine:

-mješovita jaslička skupina „Pužići“

-mješovita vrtićka skupina s radom na hrvatskom jeziku „Lavići“

Osnivač ustanove je Grad Vodnjan-Citta' di Dignano.

Ustanovom rukovodi Ravnatelj i Upravno vijeće.

**ZAKONSKE I DRUGE PODLOGE NA KOJIMA SE ZASNIVA PROGRAM:**

* Državni pedagoški standard predškolskog odgoja i naobrazbe (NN 63/08, 90/10)
* Nacionalni kurikulum za rani i predškolski odgoj i obrazovanje (NN 05/15)
* Obiteljski zakon (NN 103/15)
* Zakon o predškolskom odgoju i obrazovanju (NN 10/97, 107/07, 94/13, 98/19)
* Zakon o odgoju i obrazovanju na jeziku i pismu nacionalnih manjina (NN 51/00)
* Zakon o ustanovama (NN 76/93, 29/97, 47/99, 35/08)
* Pravilnik o posebnim uvjetima i mjerilima ostvarivanja programa predškolskog odgoja (NN 133/97)
* Pravilnik o načinu i uvjetima polaganja stručnog ispita odgojitelja i stručnih suradnika u dječjem vrtiću (NN 133/97, 4/98)
* Pravilnik o vrsti stručne spreme stručnih djelatnika te vrsti i stupnju stručne spreme ostalih djelatnika u dječjem vrtiću (NN 133/97)
* Pravilnik o načinu i uvjetima napredovanja u struci i promicanju u položajna zvanja odgojitelja i stručnih suradnika u dječjim vrtićima (NN 133/97, 20/05)
* Pravilnik o načinu raspolaganja sredstvima državnog proračuna i mjerilima sufinanciranja programa predškolskog odgoja (NN 134/97)
* Pravilnik o obrascima i sadržaju pedagoške dokumentacije i evidencije o djeci u dječjem vrtiću (NN 83/01)
* Program zdravstvene zaštite djece, higijene i pravilne prehrane djece u dječjim vrtićima (NN 105/02, 55/06, 121/07)
* Programsko usmjerenje odgoja i obrazovanja predškolske djece (Glasnik Ministarstva prosvjete i kulture RH, broj 7/8 1991.)
* Konvencija o pravima djeteta; Državni zavod za zaštitu obitelji, materinstva i mladeži, Zagreb, 2001.
* Zakon o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20)
* Zakon o proračunu (NN 87/08, 136/12, 15/15)
* Pravilnik o proračunskom računovodstvu i računskom planu(124/14, 115/15, 87/16, 3/18, 126/19 i 108/20)

**CILJEVI, STRATEGIJA I PROGRAMI:**

|  |  |
| --- | --- |
| CILJEVI PROGRAMA: | STRATEGIJA ZA DUGOROČNI RAZVOJ |
| 1. Promovirati vještine znanja i kompetencije svakog pojedinog djeteta kroz raznovrsnost aktivnosti i sadržaja u primjerenom i poticajnom okruženju | * afirmacija raznovrsnih kompetencija   djece kroz procese učenja u igri   * oblikovanje okruženja i materijale za igru koji potiču samoaktualizaciju, razmišljanje, kombinatoriku i timski rad * intenzivirati boravak u prirodi i igru prirodnim i neoblikovanim materijalom * motivirati na istraživanje prirode i prirodne oblike kretanja |
| 1. Poticati tjelesne i psihomotorne kompetencije djeteta kroz projekt „Ja sportaš“ | * svakodnevno tjelesno vježbanje na otvorenom i zatvorenom prostoru * integriranje tjelesnih aktivnosti u sva područja odgojno-obrazovnog rada, motoričkom aktivnošću poticati razvoj živčanog sustava djeteta te stvaranje uvjeta za održavanje i unapređenje zdravlja * sudjelovanje u sportsko-edukativnim događajima, manifestacijama i projektima |
| 1. Senzibilizirati djecu na očuvanje povijesnih i kulturnih stečevina našeg kraja-Projekt Institucionalizacije zavičajnosti u predškolske ustanove IŽ- „GALIŽANA KROZ VRIJEME-GALLESANO NEL TEMPO“ | * potaknuti interes za igre, aktivnosti i događaje u povijesti * upoznavanje specifičnosti mjesta i tradicijske vrijednosti zavičaja u kojem djeca žive * kroz igru, pjesmu, pokret i brojne druge aktivnosti upoznati djecu sa načinom života i starim običajima, porijeklo obitelji * njegovati i razvijati ljubav prema kulturi i zavičaju |
| 1. Osposobljavati djecu za samozaštitu i higijenskih navika u uvjetima aktualne ugroze virusa | * senzibilizirati na zaštitu osobnog zdravstvenog integriteta i zaštitu od   virusa   * omogućiti djeci spoznaju o važnosti samozaštite, načinima provedbe preventivnih mjera i važnosti očuvanja reda i higijene unutarnjeg prostora u kojem borave |
| 1. Kreiranje iskustvenog učenja djece o okolišu i očuvanju prirode | * razvijanje osjećaja i svijesti prema okolišu * poticanje i stvaranje navika pravilnog odnosa prema zdravom životu i očuvanju prirode * usvajanje znanja o klimatskim promjenama, razumijevanju međuodnosa svih živih bića i odnosa žive i nežive prirode. * razvrstavanje otpada, recikliranje i upotrebu neoblikovanog materijala * sadnja cvijeća, ukrasnog bilja, voćki, stabala i briga o posađenom |

**ISHODIŠTE I POKAZATELJI NA KOJIMA SE ZASNIVAJU IZRAČUNI I OCJENE POTREBNIH SREDSTAVA ZA PROVOĐENJE PROGRAMA**

Materijalni uvjeti rada u ustanovi osiguravaju se iz sredstava proračuna Grada Vodnjana-Dignano i participacije korisnika usluga, iz sredstava doznačenih iz Državnog proračuna koji se namjenski doznačuju za sufinanciranje troškova provođenja programa za talijansku nacionalnu manjinu, provođenje programa predškole, program za djecu sa posebnim potrebama i program za potencijalno darovitu djecu. Roditelji uplaćuju mjesečno učešće u visini od 650,00 kuna za korištenje 10-satnog programa, odnosno 385,00 kuna za 6-satni program. Roditelji nadalje ostvaruju subvencije u slučaju da su korisnici dječjeg doplatka, socijalne pomoći, za drugo dijete itd. prema socijalnom programu Grada Vodnjana-Dignan. Odlukama Upravnog vijeća ustanove oslobađa se korisnika usluge plaćanja pune mjesečne cijene programa ako je dijete na bolovanju duže od 30 dana.

Kroz adekvatne sadržaje iz područja zdravstvenog odgoja nastoji se već u najranijoj dobi utjecati na pozitivne stavove prema zdravlju, prehrani, higijeni, te svim onim faktorima koji posredno i neposredno, mogu utjecati na djetetov fizički i psihički razvoj.

Provode se mjere sigurnosno-zaštitnog i preventivnog programa i protokola kod sumnje na Covid-19, u skladu s preporukama i prema naputku ZZJZ te se također redovito provode mjere HACCP sustava.

U skladu s prehrambenim standardima djece u predškolskim ustanovama te specifičnim prehrambenim potrebama kontinuirano se prate i unapređuju prehrambene navike. Tjekom cijele godine potiču se sportske aktivnosti djece na otvorenom, usavršavanje motoričkih sposobnosti, te ekološka svijest kod djece. Sanitarno-higijensko održavanje vrtića nadzire zdravstvena voditeljica u suradnji s Zavodom za javno zdravstvo Istarske županije.

U pedagoškoj 2021./2022. godini u D.V.-S.I. Petar Pan Vodnjan-Dignano svi programi ostvarivati će odgojno-obrazovni rad kroz globalne sadržaje i aktivnosti, usklađene s individualnim potrebama, razvojnim mogućnostima i interesima djece, a u odnosu na dobrobiti djece. Kroz različite aktivnosti poticati će se djecu da razvijaju sljedeće kompetencije: komunikacija na materinskom jeziku, elementarnu komunikaciju na stranim jezicima, matematičke kompetencije i osnovne kompetencije u prirodoslovlju i tehnologiji, digitalne kompetencije, socijalne i građanske kompetencije, inicijativnost i poduzetništvo, kulturnu svijest i izražavanje te motoričke kompetencije primjerene dobi.

Načela na koja je stavljen naglasak prilikom planiranja i organiziranja odgojno-obrazovnog rada su otvorenost za kontinuirano učenje i spremnost na unapređivanje prakse.

Tijekom pedagoške godine kontinuirano se provodi stručno usavršavanje s ciljem stvaranja uvjeta za permanentno stručno usavršavanje odgojitelja, stručnih suradnika i ostalih djelatnika.

U skladu s Nacionalnim kurikulumom za rani i predškolski odgoj i obrazovanje provodi se načelo otvorenosti za kontinuirano učenje i spremnost za unaprjeđenje prakse. Bitne zadaće su poticanje na timski rad kroz refleksiju i samorefleksiju odgojno-obrazovnog rada, permanentno obrazovanje i usavršavanje odgojitelja i stručnih suradnika .

Stručno usavršavanje stručnih djelatnika organizira se kroz sljedeće oblike:

Na razini ustanove: sastanci članova stručnog tima vrtića (ravnateljica, voditeljica talijanske radne jedinice, pedagoginja i zdravstvena voditeljica), sastanci članova stručne radne grupe (ravnateljica, pedagoginja, voditeljica talijanskih odjeljenja i zdravstvena voditeljica, odgojiteljice – predstavnice svih odjeljenja), sjednice Odgojiteljskog vijeća, Internih stručnih aktiva, radni sastanci po objektima i sastanci radnih grupa.

Izvan ustanove: individualno usavršavanje prema interesima pojedinca – Agencije za odgoj i obrazovanje, Istarske županije, Talijanske Unije, UPT, stručna literatura i časopisi.

Odgojitelji i stručni suradnici dužni su sudjelovati na stručnim skupovima i seminarima u organizaciji Ministarstva znanosti i obrazovanja, Agencije za odgoj i obrazovanje te Talijanske Unije i UPT.

Suradnja s roditeljima provodi se u cilju razvijanja partnerskih odnosa odgojitelja i roditelja kroz prezentacije rada vrtića i pružanje podrške roditeljima u ostvarivanju roditeljske uloge. Bitna zadaća je razvijanje partnerstva vrtića s roditeljima kroz uključivanje roditelja u neposredan odgojno – obrazovni rad.

Kvalitetna i kontinuirana suradnja s vanjskim čimbenicima provodi se s ciljem podizanja kvalitete odgojno-obrazovnog rada te unapređenja stručne, kulturne i javne djelatnosti. U suradnji s društvenim čimbenicima obogaćuje se i unapređuje kvaliteta odgojno-obrazovnog rada, stvaraju se različite prilike za učenje, proširuju se na kurikulum s raznovrsnim sadržajima kulturnog, umjetničkog, zdravstvenog i sportskog života.

Bitne zadaće su obogatiti život djeteta u vrtiću različitim kulturno-umjetničkim doživljajima i događanjima, sportsko-rekreativnim programima, druženjima i susretima s drugom djecom i odraslima te razmjena iskustava i usavršavanje s drugim odgojno-obrazovnim i inim ustanovama.

Samorefleksija i vrednovanje programa provodi se kontinuirano od strane ravnatelja, stručnih suradnika i odgojitelja na osnovu evaluacije procesa i rezultata analize pedagoške dokumentacije, dokumentacije djece kroz razvojne mape i sastanka radnih grupa. Cilj je unutarnja procjena kvalitete odgojno-obrazovnog rada u Vrtiću. Bitne zadaće su dokumentiranje odgojno-obrazovnog rada te korištenje dokumentacije za kritičke rasprave, evaluaciju i kontinuirano vrednovanje ostvarivanja odgojno-obrazovnog rada.

Godišnjim planovima i programima, te izvješćima rada vrtića vidljiv je kontinuitet rada vrtića u promišljanju sadržaja i aktivnosti u radu s djecom. Sadržaji i aktivnosti koje donosi plan i program slijede upravo iz godišnjeg izviješća i predstavljaju nastavak sustavnog rada na ciljevima koji su postavljeni kao bitni u radu s djecom. U vrednovanju rada veliku ulogu imaju i konkretni materijali nastali u neposrednom radu s djecom (fotografije, audio i video zapisi, razvojne mape itd.).

**IZVJEŠTAJ O POSTIGNUTIM CILJEVIMA I REZULTATIMA PROGRAMA**

U odgojno-obrazovnom radu realizirani su sljedeći ciljevi i rezultati programa:

* oblikovanje poticajnog prostorno-materijalnog i socijalnog okruženja u funkciji igre i učenja djece
* razvijanje svijesti djeteta o značaju zdravog načina života i svakodnevnog tjelesnog vježbanja kroz projekt „Dijete u pokretu“
* poticanje konzumiranja pravilne prehrane i osobne higijene u svrhu cjelovitog zdravlja
* poticanje cjelovitog razvoja djeteta uz uvažavanje svih individualnih posebnosti
* razvijanje ekološke svijesti i aktivnog odnosa djece i odraslih u neposrednom prirodnom i društvenom okruženju
* razvijanje komunikacije i suradnje među skupinama i svih sudionika odgojno-obrazovnog procesa (prema uputama HZZJZ- epidemija bolesti COVID-19)

Odgojno-obrazovni proces obogaćivan je raznovrsnim aktivnostima i projektima. Posebno ističemo sudjelovanje u Tjednu zdravlja u vrtiću u sklopu projekta „Živjeti zdravo“ kojeg je provodio HZJZ, a sufinancirala Europska unija iz Europskog socijalnog fonda.

Realiziran je projekt „Dijete u pokretu“, projekti „Lavanda“ i „Sunčev sustav, a u suradnji sa ART STUDIOM realizirana je likovna radionica pod temom:“Mali stvaraoci- Piccoli creativi“-IZRADA MOZAIKA.

Veliku pažnju nastavili smo davati recikliranju i pravilnom gospodarenju otpadom, u sklopu toga provodili smo brojne aktivnosti na temu ekologije.

Rad u skupinama na talijanskom jeziku provodio se u tri odgojne skupine i to dvije u matičnom objektu u Vodnjanu i jedna u područnom objektu u Galižani. Ostvareni su slijedeći ciljevi: neposredan odgojno-obrazovni rad s djecom te njihovo uključivanje u odgojnu praksu, poboljšanje životnih uvjeta djece u ustanovi kao i suradnja s Zajednicom Talijana Vodnjana i Galižane, UI i UPT.

Program rada s potencijalno darovitom djecom provodio se u redovnim odgojnim skupinama. Ciljevi programa bili su: poticanje cjelovitog rasta i razvoja djece razvijajući postojeće potencijale i razvoj onih područja koja bi se mogla kasnije razviti kao darovitost, pomoć odgojiteljima u prepoznavanju osobitosti djeteta i njegovih odgojno - obrazovnih potreba i pomoć roditeljima u pristupanju prema potencijalno darovitom djetetu.

Koristile su se razne igre koje su poticale kreativnost, zapažanje, osjete, logičko razmišljanje, pamćenje, poštivanje pravila, suradnju, govor, znanja iz prometa, glazbe, jezika, povijesti, kulture itd. Posebno su koristili igre u kojima su grupirali riječi, pronalazili suprotnu riječ, stvarali nova imena za predmete i pojave, dodavali ono što nedostaje itd.

Program predškole odnosi se na odgojno-obrazovni rad s djecom u godini prije polaska u školu koja nisu obuhvaćena redovnim programom vrtića. Vođeni suvremenom paradigmom u shvaćanju djeteta, njegova razvoja i učenja, nastojali smo odgojno-obrazovni rad u potpunosti prilagoditi individualnim interesima svakog pojedinog djeteta. U odgojno obrazovnom radu poticao se razvoj koncentracije pri aktivnostima, kao i na razvijanju grafomotorike i socio-emocionalnih vještina.

**OBRAZLOŽENJE PLANIRANIH PRIHODA I PRIMITAKA TE RASHODA I IZDATAKA**

Financijski plan za 2022. godinu sa projekcijama plana za 2023. i 2024. godinu izrađen je na temelju važeće ekonomske cijene i broja upisane djece (za pedagošku 2021/2022. godinu 189 upisanih) te postojećem broju zaposlenika.

U 2022. godini planira se povećanje općih prihoda i primitaka iz nadležnog proračuna za financiranje redovne djelatnosti u iznosu od 120.000,00 kn za financiranje rashoda za zaposlene, koji za 2022. godinu iznose 4.520.000,00 kn. Navedeno povećanje temelji se na prijedlogu Odluke o izmjenama i dopunama Statuta te prijedlogu Odluke o izmjenama i dopunama Pravilnika o unutarnjem ustrojstvu i načinu rada ustanove po prethodno dobivenoj suglasnosti Osnivača zbog potrebe proširenja stručnog tima sa novim radnim mjestom stručni suradnik psiholog.

Prihodi iz nadležnog proračuna za financiranje izdataka za financijsku imovinu i otplatu zajmova planirani su u visini rashoda prema trenutno važećem otplatnom planu dugoročnog kredita.

Prihodi po posebnim propisima planirani su na razini 2021. godine te za 2022. godinu iznose 1.350.000,00 kn. U novoj pedagoškoj godini 2022./2023. od 01.09.2022. planira se popunjavanje kapaciteta novog vrtića u Peroju odnosno otvaranje 1 nove odgojne skupine, što uvelike ovisi o rezultatima upisa. Uz već dvije postojeće odgojne skupine to bi ukupno činilo 3 odgojne skupine, od toga 1 jaslička te 2 vrtićke, sveukupno 52 djece. Sukladno navedenom planiraju se povećani prihodi za posebne namjene u projekcijama financijskog plana za 2023. i 2024. godinu. Iz navedenih prihoda planira se pokriće materijalnih rashoda ustanove, financijskih rashoda te rashoda za nabavu nefinancijske imovine.

Prihodi od prodaje proizvoda i roba te pruženih usluga planirani su na razini 2021. godine a odnose se na pripremu hrane za vanjske korisnike. Za 2022. godinu planirani iznos je 900.000,00 kn, a ostvarena sredstva planiraju se utrošiti na rashode za zaposlene te na materijalne rashode.

Financijski izdaci u 2022. godini te u projekcijama financijskog plana za 2023. i 2024. godinu planirani su u skladu sa trenutno važećim otplatnim planom dugoročnog kredita Zagrebačke banke d.d. koji se realizirao kako bi se osigurala likvidnost projekta izgradnje područnog vrtića u Peroju do primitka bespovratnih sredstava osiguranih iz Europskog poljoprivrednog fonda za ruralni razvoj i proračuna Republike Hrvatske.

Pri izradi financijskog plana ustanove poštovale su se upute Grada Vodnjan-Dignano upućene proračunskim korisnicima za izradu financijskog plana za 2022. sa projekcijama plana za 2023. i 2024.

Predloženim financijskim planom za razdoblje 2022.-2024. nastojati ćemo pružiti najkvalitetniju uslugu ranog i predškolskog odgoja našim korisnicima. Odgojno-obrazovni rad u narednoj pedagoškoj godini temeljiti ćemo na uspješnim aktivnostima, a nove izazove rješavati ćemo kvalitetnom timskom suradnjom. Zajedno sa Osnivačem vrtića Gradom Vodnjanom-Dignano raditi ćemo i dalje na ostvarivanju što boljih materijalnih uvjeta za svu djecu i djelatnike vrtića.

RAVNATELJICA:

Daniela Vitasović-Uršić